KOMISIJOS SPRENDIMAS
2005 m. spalio 17 d.
nustatantis papildomus laukinių paukščių sergamumo paukščių gripu priežiūros reikalavimus
(pranešta dokumentu Nr. C(2005) 3877)
(Tekstas svarbus EEE)
(2005/731/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Siekiant užtikrinti gyvūnų sveikatos apsaugą ir prisidėti prie paukštienos sektoriaus plėtros, 1992 m. gegužės 19 d. Tarybos direktyvoje Nr. 92/40/EEB, nustatančioje Bendrijos paukščių gripo kontrolės priemones (2), buvo nustatytos Bendrijos paukščių gripo kontrolės priemonės.
(2)
Po labai pavojingo paukščių gripo epidemijos protrūkio, kurį nuo 2003 m. gruodžio mėn. didelio patogeniškumo viruso štamas H5N1 sukėlė pietryčių Azijoje, 2004 m. vasario 6 d. buvo priimtas Komisijos sprendimas 2004/122/EB dėl tam tikrų apsaugos priemonių, susijusių su paukščių gripu keliose trečiosiose šalyse (3).
(3)
Šiame sprendime, kuris kelis kartus buvo keistas atsižvelgiant į ligos raidą, visų pirma ligai plintant į vakarus, numatyta, kad paukštienos, gyvų naminių paukščių, kitų gyvų paukščių ir tam tikrų produktų, kurių sudėtyje yra paukštienos, importas iš šių trečiųjų šalių į Bendriją sustabdomas, taikant ribotas išimtis. Šiuo atveju buvo ypač atsižvelgta į Maisto grandinės ir gyvūnų sveikatos nuolatinio komiteto paukščių gripo darbo grupės, posėdžiavusios 2005 m. rugpjūčio 25 d. ir 2005 m. rugsėjo 6 d., išvadas.
(4)
Sprendimas 2004/122/EB buvo panaikintas ir pakeistas 2005 m. spalio 6 d. Komisijos sprendimu 2005/692/EB dėl tam tikrų apsaugos priemonių, susijusių su paukščių gripu keliose trečiosiose šalyse (4), ir 2005 m. spalio 6 d. Komisijos sprendimu 2005/693/EB dėl tam tikrų apsaugos priemonių, susijusių su paukščių gripu Rusijoje (5).
(5)
Be to, siekiant sumažinti riziką, atsirandančią dėl nekomercinio gyvūninės kilmės produktų importo, 2002 m. gruodžio 9 d. buvo priimtas Komisijos sprendimas 2002/995/EB, nustatantis laikinąsias apsaugos priemones importuojant gyvūninės kilmės produktus asmeniniam naudojimui (6). Šis sprendimas buvo panaikintas ir pakeistas 2004 m. balandžio 16 d. Komisijos reglamentu (EB) Nr. 745/2004, nustatančiu priemones, taikomas asmeniniam vartojimui skirtiems gyvūninės kilmės produktams (7).
(6)
Be to, nuo 2002 m. valstybėse narėse buvo įdiegtos paukščių gripo tarp naminių ir laukinių paukščių priežiūros programos. Tos programos buvo patvirtintos 2002 m. rugpjūčio 22 d. Komisijos sprendimu 2002/673/EB, patvirtinančiu valstybių narių naminių ir laukinių paukščių susirgimų paukščių gripu tyrimą įgyvendinimo programas (8), ir programų patvirtinimo naminių ir laukinių paukščių sergamumo paukščių gripu tyrimų vykdymui šalyse narėse 2004 metais bei ataskaitų pateikimo ir reikalavimų atitikimo gauti Bendrijos finansinei paramai šių programų vykdymo išlaidoms padengti taisyklių nustatymo (9).
(7)
Neseniai, atkreipiant ypatingą dėmesį į Maisto grandinės ir gyvūnų sveikatos nuolatinio komiteto paukščių gripo darbo grupės, posėdžiavusios 2005 m. rugpjūčio 25 d. ir 2005 m. rugsėjo 6 d., išvadas, tokios programos buvo patvirtintos 2005 m. spalio 17 d. Komisijos sprendimu 2005/732/EB, programų patvirtinimo naminių ir laukinių paukščių sergamumo paukščių gripu tyrimų vykdymui šalyse narėse 2005 metais bei ataskaitų pateikimo ir reikalavimų atitikimo gauti Bendrijos finansinei paramai šių programų vykdymo išlaidoms padengti taisyklių nustatymo (10).
(8)
Maisto grandinės ir gyvūnų sveikatos nuolatinio komiteto paukščių gripo darbo grupė 2005 m. rugsėjo 6 d. posėdyje rekomendavo, inter alia, stebėti anomalaus mirtingumo arba žymaus laukinių paukščių ligos protrūkio atvejus ir vykdyti paukščių gripo laboratorinius tyrimus.
(9)
Todėl reikėtų papildyti galiojančias Bendrijos taisykles ir nustatyti specialias taisykles, apibrėžiančias laukinių paukščių ir ypač laukinių vandens paukščių galimų ligų atsiradimo priežiūrą ir tyrimus.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės užtikrina, kad kompetentingos institucijos imtųsi tinkamų priemonių laukinių paukščių, medžioklės ir kitų atitinkamų organizacijų atžvilgiu, kurios turi nedelsdamos pranešti kompetentingoms institucijoms apie bet kokius anomalaus laukinių paukščių, ypač laukinių vandens paukščių, mirtingumo atvejus arba žymų ligos protrūkį.
2 straipsnis
1. Valstybės narės, kompetentingai institucijai gavus 1 straipsnyje minimą pranešimą ir jei nebuvo nustatyta jokių aiškių ligos priežasčių, išskyrus paukščių gripą, užtikrina, kad:
a)
iš nugaišusių paukščių ir, jei įmanoma, iš kitų paukščių, kurie su nugaišusiais paukščiais turėjo sąlytį, paimami atitinkami mėginiai; bei
b)
siekiant nustatyti paukščių gripo virusą, šiuos mėginius būtina laboratoriškai ištirti.
2. Valstybės narės, jei laboratorinių tyrimų metu nustatomas 1b dalyje minėtas didelio patogeniškumo paukščių gripo virusas, nedelsdamos apie tai informuoja Komisiją.
3 straipsnis
Valstybės narės iš dalies pakeičia savo teisės aktus, kad jie atitiktų šį sprendimą, ir nedelsdamos tinkamai paskelbia apie patvirtintas priemones. Apie tai valstybės narės nedelsdamos praneša Komisijai.
4 straipsnis
Šis sprendimas taikomas iki 2006 m. sausio 31 d.
5 straipsnis
Šis sprendimas skirtas valstybėms narėms.
Priimta Briuselyje, 2005 m. spalio 17 d.